Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2002/C 204/03)

Η δημοσίευση αυτή παρέχει το δικαίωμα υποβολής ενστάσεως κατά την έννοια του άρθρου 7 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το σημείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: ΑΡΘΡΟ 5

ΠΟΠ ( ) ΠΓΕ (x)

Εθνικός αριθμός φακέλου: 67

1. Αρμόδια εθνική αρχή

Ονομασία: Subdirección General de Denominaciones de Calidad y Relaciones Interprofesionales y Contractuales, Dirección General de Alimentación, Subsecretaría de Agricultura, Pesca y Alimentación del Ministerio de Agricultura, Pesca y Alimentación

Διεύθυνση: Po de la Infanta Isabel, 1, E-28071 Madrid

Τηλ. (34) 913 47 53 94

Φαξ (34) 913 47 54 10.

2. Αιτούσα ομάδα

2.1. Ονομασία: Unión de Cooperativas Agrarias de Valencia

Διεύθυνση: Caballeroa, 26, E-46001 Valencia

Σύνθεση: Παραγωγός/μεταποιητής (x) Άλλος (x)

2.2. Ονομασία: Asociación Valenciana de Agricultores (AVA-ASAJA)

Διεύθυνση: Jesús, 61, Entlo, E-46007 Valencia

Σύνθεση: Παραγωγός/μεταποιητής (x) Άλλος ( )

2.3. Ονομασία: Unió de Llauradors-COAG

Διεύθυνση: Mar, 22-1o, E-46003 Valencia

Σύνθεση: Παραγωγός/μεταποιητής (x) Άλλος ( )

2.4. Ονομασία: Federación Provincial de Agricultores de Castellón

Διεύθυνση: Concepción Arenal, 15, Entlo, E-12004 Castellón

Σύνθεση: Παραγωγός/μεταποιητής (x) Άλλος (x)

3. Ονομασία του προϊόντος

Κατηγορία 1.6 - Οπωροκηπευτικά και σιτηρά.

4. Περιγραφή των προδιαγραφών

4.1. Ονομασία

"Cítricos Valencianos" ή "Cítrics Valencians" (Εσπεριδοειδή από τη Valencia)

4.2. Περιγραφή

Καρποί της πορτοκαλιάς (Citrus sinensis, L.), της μανταρινιάς (Citrus reticultata-λευκό) και της λεμονιάς (Citrus limon L.).

Τα εσπεριδοειδή που προστατεύονται με την ΠΓΕ "Εσπεριδοειδή Βαλέντσιας" ανήκουν:

- στην περίπτωση των πορτοκαλιών, στις ομάδες Navel και Λευκά, στις ποικιλίες και με τα χαρακτηριστικά που καθορίζονται στον κατωτέρω πίνακα,

- στην περίπτωση των μανταρινιών, στις ομάδες Satsuma, Κλημεντίνες και Υβρίδια, στις ποικιλίες και με τα χαρακτηριστικά που καθορίζονται κατωτέρω,

- στην περίπτωση των λεμονιών, στις καθοριζόμενες κατωτέρω ποικιλίες και με τα κατωτέρω καθοριζόμενα χαρακτηριστικά.

>ΘΕΣΗ ΠΙΝΑΚΑ>

Τα εσπεριδοειδή πρέπει να είναι επαρκώς ανεπτυγμένα και η κατάστασή τους, ιδίως όσον αφορά την ωρίμανση, πρέπει να τους επιτρέπει να μεταφέρονται, να αποθηκεύονται, να υποβάλλονται σε επεξεργασία και να συσκευάζονται, έτσι ώστε να εξασφαλίζεται η άφιξη στον προορισμό τους υπό ικανοποιητικές συνθήκες. Τα εσπεριδοειδή που υπάγονται σε αυτή την ΠΓΕ ανήκουν στις κατηγορίες "Extra" και "I", αναλόγως του που ισχύει ποιοτικού προτύπου.

Παρουσιάζονται σε συσκευασίες που χρησιμοποιούνται για τρόφιμα και που είναι εγκεκριμένες από το ρυθμιστικό συμβούλιο (Consejo Regulador). Τα κιβώτια πρέπει να ζυγίζουν από 2,5 έως 20 κιλά, ενώ τα δίχτυα ή οι σάκοι από 1 έως 4 κιλά.

4.3. Γεωγραφική περιοχή

Η ζώνη παραγωγής των εσπεριδοειδών που καλύπτονται από την ΠΓΕ "Cítricos Valencianos", συνίσταται σε μια λωρίδα η οποία εκτείνεται από βορρά προς νότο, κατά μήκος της ακτής και, στην ενδοχώρα, ως τις κοιλάδες των ποταμών, περιλαμβάνοντας μια σειρά δήμων των επαρχιών Castellón, Valencia και Alicante.

4.4. Απόδειξη προέλευσης

Προστατεύονται από την ΠΓΕ μόνο τα εσπεριδοειδή που παράγονται σε αγροτεμάχια τα οποία είναι εγγεγραμμένα στο καλλιεργητικό μητρώο και αποτελούν αντικείμενο χειρισμών σε αποθήκες και εγκαταστάσεις επεξεργασίας και συσκευασίας εγγεγραμμένες στα αντίστοιχα μητρώα. Το ρυθμιστικό συμβούλιο της ΠΓΕ τηρεί τα ακόλουθα μητρώα: α) καλλιεργητικό μητρώο και β) μητρώο των αποθηκών και των εγκαταστάσεων επεξεργασίας και συσκευασίας.

Οι δραστηριότητες που λαμβάνουν χώρα μέσα στις εγκαταστάσεις υποδιαιρούνται στα ακόλουθα τέσσερα στάδια: παραλαβή, μεταφορά στην αλυσίδα επεξεργασίας, συσκευασία και αποστολή.

Η ποιότητα του τελικού προϊόντος ελέγχεται στις επιχειρήσεις συσκευασίας από την υπηρεσία επιθεώρησης του ρυθμιστικού συμβουλίου. Διενεργείται επίσης έλεγχος της τεκμηρίωσης, με σύγκριση των υποχρεωτικών δηλώσεων των παραγωγών σε σχέση με τις δηλώσεις των κέντρων επεξεργασίας και συσκευασίας.

4.5. Μέθοδος παραγωγής

Παραδοσιακά, στην αυτόνομη κοινότητα της Valencia (Comunidad Valenciana) τα εσπεριδοειδή καλλιεργούνται σε αρδευόμενες εκτάσεις, σε εντατικές καλλιέργειες, όπου προτιμούνται τα χαμηλά δένδρα που αποτελούν αντικείμενο ειδικής μέριμνας, για την οποία απαιτείται ένας σημαντικός αριθμός ειδικευμένου προσωπικού. Το τεχνικό επίπεδο του γεωργού της αυτόνομης κοινότητας της Valencia και η τέλεια γνώση της καλλιέργειας και των χαρακτηριστικών του εδάφους συμβάλλουν στην εξασφάλιση της τελειότητας της ανάπτυξης των δέντρων και των καρπών. Τα έρριζα υποκείμενα που χρησιμοποιούνται ανήκουν σε είδη εσπεριδοειδών - και στα υβρίδια τους - τα οποία είναι ανθεκτικά στην αλατότητα, στο ασβέστιο και στις κυριότερες νόσους.

Η συσκευασία πρέπει να εξασφαλίζει την προσήκουσα προστασία του προϊόντος· επιπλέον, τα εσπεριδοειδή κάθε συσκευασίας και κάθε παρτίδας που προορίζεται να διατεθεί χύμα πρέπει να παρουσιάζουν τον ίδιο βαθμό ανάπτυξης και ωρίμανσης, αναλόγως του προβλεπόμενου προορισμού. Κατά τη στιγμή της αποστολής τους, τα εσπεριδοειδή που προστατεύονται από αυτή την ΠΓΕ πρέπει να παρουσιάζουν τα χαρακτηριστικά στοιχεία της ποικιλίας τους και να πληρούν τις απαιτήσεις της νομοθεσίας που ισχύει.

4.6. Δεσμός

Ιστορικός

Από όλες τις περιοχές παραγωγής εσπεριδοειδών, η αυτόνομη κοινότητα της Valencia είναι αυτή στην οποία η παράδοση αυτής της παραγωγής έχει τις βαθύτερες ρίζες. Παλαιότατες ιστορικές αναφορές μαρτυρούν την παρουσία και τη γνώση της καλλιέργειας των εσπεριδοειδών στην περιοχή της Valencia. Ο Francesc Eiximenis (1340-1409), συγγραφέας του "Regiment de la Cosa Pública" (διαχείριση των δημοσίων υποθέσεων) αναφέρεται στην ύπαρξη πορτοκαλεώνων και λεμονοδασών, αναφερόμενος στις ομορφιές της Valencia. Ο Muntzer, στο "Viaje por España y Portugal" (1494), αναφέρει ότι η Valencia "ξεχειλίζει από πορτοκάλια, λεμόνια, κίτρα και αναρίθμητους άλλους καρπούς", προσθέτοντας: "μας καλούν να επισκεφθούμε τον οπωρώνα (huerta) της πόλης, ο οποίος είναι κατάφυτος από λεμονιές, πορτοκαλιές, κιτριές και φοινικόδενδρα". Ο Laguna, στη μετάφρασή του του έργου του Διοσκουρίδη "Σύγγραμμα ιατρικής" (1570), αναφέρει πληροφορίες σχετικά με τα πορτοκάλια και τα λεμόνια, γράφοντας: "οι κάτοικοι της Valencia αποκαλούν το πορτοκάλι toronja". Προς το τέλος του 18ου αιώνα, ο βοτανολόγος Cabanilles κάνει ήδη λόγο για "παραγωγή 4000 tahullas (τοπικό μέτρο επιφάνειας) φυτευμένων με πορτοκαλιές Κίνας, των οποίων η απόδοση είναι σημαντικότερη από οποιαδήποτε άλλη καλλιέργεια".

Οι πρώτες εμπορικές καλλιέργειες που προορίζονταν για κατανάλωση των νωπών καρπών χρονολογούνται από το τέλος του 18ου αιώνα και έχουν επεκταθεί έτσι ώστε σήμερα να καλύπτουν έκταση 94000 εκταρίων πορτοκαλεώνων, 65000 εκταρίων φυτεμένων με μανταρινιές και 15000 εκταρίων περίπου φυτεμένων με λεμονιές - γεγονός που έχει επιτρέψει τη διαμόρφωση τεχνικών και ενός ειδικού τρόπου καλλιέργειας που βασίζεται στη βέλτιστη προσαρμογή αυτών των εσπεριδοειδών στο αγροκλιματικό περιβάλλον και στην ποιότητα της λαμβανομένης παραγωγής.

Η σημασία της καλλιέργειας των πορτοκαλιών στην αυτόνομη κοινότητα της Valencia φαίνεται επίσης από την ύπαρξη ενός "Μουσείου του πορτοκαλιού" στο δήμο Burriana (Castellón).

Φυσικός

Η ζώνη παραγωγής αποτελείται από τα προσχωσιγενή εδάφη των κοιλάδων των ποταμών των παρακτίων πεδιάδων της Μεσογείου, οι οποίες βρίσκονται μεταξύ της ακτής και των οροσειρών που τις οριοθετούν.

Τα εσπεριδοειδή έχουν πλήρως προσαρμοστεί στο μεσογειακό κλίμα, με τα ζεστά καλοκαίρια και τους ήπιους χειμώνες. Η καλλιέργεια επικεντρώνεται στις παράκτιες ζώνες και στις κοιλάδες, και περιορίζεται ουσιαστικά από τον κίνδυνο του παγετού. Στην αυτόνομη κοινότητα της Valencia, οι βροχοπτώσεις μειώνονται όπως προχωρούμε από βορρά προς νότο, από 450 mm περίπου βορείως του Castellón, έως λιγότερο από 300 mm νοτίως του Alicante. Αυτή η ανεπάρκεια των βροχοπτώσεων, των οποίων μάλιστα η κατανομή είναι ανισομερής, είναι ο λόγος για τον οποίο χρειάζεται να αρδεύονται οι ζώνες παραγωγής.

4.7. Σύστημα ελέγχου

Ονομασία: Instituto de Calidad Alimentaria de la Comunidad Valenciana

Διεύθυνση: Plaza Polo de Bernabé, 8. bajo, E-46020 Valencia

Τηλ. (34) 96 38 41 24; Φαξ (34) 96 38 41 79.

E-mail: instituto.calidad@agricultura.m400.gva.es

Το Ιnstituto de Calidad Agroalimentaria, το οποίο είναι αρμόδιο για τις ονομασίες ποιότητας της αυτόνομης κοινότητας της Valencia, διενεργεί προσωρινά τον έλεγχο της παραγωγής, μέχρις ότου το ρυθμιστικό συμβούλιο θα πληροί το πρότυπο EN-45011.

4.8. Επισήμανση

Τα προστατευόμενα εσπεριδοειδή τίθενται σε εμπορία αποκλειστικά και μόνο εντός συσκευασιών οι οποίες φέρουν αριθμημένες επιπρόσθετες ετικέτες, τις οποίες χορηγεί και ελέγχει το ρυθμιστικό συμβούλιο. Στις ετικέτες και στις επιπρόσθετες ετικέτες είναι υποχρεωτικό να εμφαίνεται η ένδειξη: Indicación Geográfica Protegida "Cítricos Valencianos".

4.9. Εθνικές απαιτήσεις

- Νόμος αριθ. 25/1970 της 2ας Δεκεμβρίου 1970 για το καθεστώς της αμπέλου, του οίνου και των αλκοολούχων προϊόντων.

- Διάταγμα αριθ. 835/1972 της 23ης Μαρτίου 1972, κανονισμός του προαναφερόμενου νόμου.

- Νομοθετικό διάταγμα της 25ης Ιανουαρίου 1994, στο οποίο διευκρινίζεται η αντιστοιχία μεταξύ της ισπανικής νομοθεσίας και του κανονισμού (ΕΟΚ) αριθ. 2081/92,για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων.

- Βασιλικό διάταγμα αριθ. 1643/99 της 22ας Οκτωβρίου 1999 που διευκρινίζει τις λεπτομέρειες υποβολής αιτήσεων καταχώρισης στο κοινοτικό μητρώο προστατευομένων ονομασιών προέλευσης και προστατευομένων γεωγραφικών ενδείξεων.

Αριθ. ΕΚ: G/ES/00152/2000.09.12.

Hμερομηνία παραλαβής του φακέλου: 26 Ιανουαρίου 2001.